Title: Príloha č
Author: vladimir.blaho
Last saved by: MM
Company: Infovek

Správa zo zahraničnej pracovnej cesty
1. Účastník ZPC:
Prof. Ing. Marcel Miglierini, DrSc., Fakulta elektrotechniky a informatiky, STU v Bratislave, profesor, predseda Výkonného výboru konzorcia CENTRALSYNC, angličtina, francúzština.

2. Zahraničná pracovná cesta:
Cesta bola vykonaná v dňoch 28.11. až 1.12.2010, ESRF (European Synchrotron Radiation Facility), 6 rue Jules Horowitz, 38000 Grenoble, Francúzsko. Účel cesty: účasť na 54. zasadnutí Rady ESRF (Council meeting), platba cestovného a pobytových nákladov s následnou refundáciou.

3. Rámcový program pobytu:
28.11.2010 – presun Bratislava – Grenoble
29.11. a 30.11.2010 – účasť na rokovaní 54. Council Meeting ESRF, separátne rokovania s Dr. Francesco Sette (riaditeľ), p. Beatrice Boulanger (finančná riaditeľka), p. Nadine Petricola (User Office), p. XXXXXXX Habfast (vedúci útvaru PR), Dr. Rudolf Rueffer (vedúci Nuclear Resonance Group), Dr. Menyhert Kocsis (útvar detektorov ESRF a honorárny konzul SR vo Francúzsku) všetci z ESRF (adresa viď. vyššie).
1.12.2010 – presun Grenoble – Bratislava

4. Stručný priebeh rokovaní, resp.  študijného pobytu:
28.12.2010:
Rokovanie Rady ESRF sa venovalo jednaniu o záveroch predchádzajúceho 53. zasadnutia, bola podaná správa o činnosti, ktorú predniesol riaditeľ ESRF Dr. Sette, boli sme oboznámení s plánom rozšírenia ESRF. Zároveň bolo konštatované, že v dôsledku dopadov hospodárskej krízy krátia niektorí členovia konzorcia svoje členské príspevky. V súvislosti s tým sa na rokovaní Rady ESRF predložila rezolúcia, ktorá zohľadňuje tieto skutočnosti a jej dopady na návrh rozpočtu ESRF na roky 2011-2013.
V priebehu dňa som rokoval s Dr. Sette, p. Boulangere a p. Petricola o zapojení konzorcia CENTRALSYNC do aktivít ESRF, resp. o plnení finančného a experimentálneho príspevku konzorcia CENTRALSYNC. Pána riaditeľa Sette som pozval na Zimnú školu synchrotrónového žiarenia 2011 (ZŠSŽ 2011) s prednáškou o ESRF.
29.12.2010:
Druhý deň rokovania bol venovaný návrhu rozpočtu ESRF na r. 2011. S ohľadom na krátené členské príspevky boli podrobne analyzované dopady na rozpočet. Záver je, že tí členovia konzorcia, ktorí znížili svoje členské príspevky, budú mať proporcionálne znížený prístrojový čas. Asociovaní členovia vrátanie Konzorcia CENTRALSYNC si svoje záväzky plnia a ich príspevok na r.2011 ostane v pôvodne plánovanej výške. Boli sme tiež informovaní o postupe prác na rozšírení experimentálnych zariadení ESRF v horizonte nasledujúcich 8 rokov. Na neverejnom zasadnutí bol zvolený nový predseda a podpredseda Rady ESRF.
Po skončení rokovania Rady ESRF som jednal s p. Habfastom o poskytnutí propagačného materiálu o ESRF pre potreby prípravy televízneho vysielania v rámci programu Hlava XXI špeciál. O možnostiach účasti na ZŠSŽ 2011 som rokoval s Dr. Ruefferom a Dr. Kocsisom.

5. Odporúčané závery:
S ohľadom na administratívnu náročnosť spracovania platieb členských príspevkov do ESRF ako aj ich výšku, navrhla finančná riaditeľka ESRF p. Boulanger, platbu na celý rok za Slovenskú republiku naraz namiesto pôvodných kvartálnych príspevkov. Navrhujem prijať tento spôsob realizácie platby a zabezpečiť ho na úrovni MŠ SR.
Navrhujem zabezpečiť aktívnu účasť p. riaditeľa Sette, p. Dr. Kocsisa a ďalších dvoch prednášateľov na ZŠSŽ 2011. Ich pobyt bude financovaný z prostriedkov rozpočtu akcie.

6.   Prehľad prinesenej dokumentácie a miesto jej uloženia
Prinesená dokumentácia obsahuje Materiály z rokovania Rady ESRF, knižku Highlights 2009, ktorá dokumentuje najdôležitejšie výsledky výskumu na ESRF v predchádzajúcom roku a tiež dva kusy DVD s propagačnými videami o ESRF. Dokumentácia je uložená na Katedre jadrovej fyziky a techniky, Fakulta elektrotechniky a informatiky, Slovenská technická univerzita v Bratislave.

7.   Osobitne vyhodnotený očakávaný prínos ZPC
Cesta sa uskutočnila v rámci mojich povinností ako predsedu Riadiaceho výboru konzorcia CENTRALSYNC, ktorý je z titulu svojej funkcie stálym pozorovateľom na zasadnutiach Rady ESRF. Za jej prínos je možné považovať to, že som sa dôkladne oboznámil so spôsobom fungovania konzorcia ESRF. Zároveň sme dostali aktuálne informácie o zamýšľanej rekonštrukcii zariadenia. Počas ZPC som osobne jednal s viacerými hlavnými predstaviteľmi ESRF. Očakávame účasť vybraných odborníkov z ESRF na ZŠSŽ 2011, kde účastníkom školy, ktorými sú popri zahraničných účastníkoch hlavne slovenskí mladí výskumní pracovníci, doktorandi a univerzitní študenti, priamo sprostredkujú informácie o spôsobe realizácie experimentov na ESRF.

8.    Spôsob zverejnenia výsledkov ZPC, prenos získaných informácií
Výsledky budú zverejnené na schôdzi Komisie XFEL a na schôdzi Riadiaceho výboru konzorcia CENTALSYNC. O výsledkoch rokovania Rady ESRF budú informovaní aj predstavitelia Konzorcia CENTRALSYNC z Českej republiky (Dr. Z. Šourek, FzÚ AV ČR) a z Maďarska (prof. D. L. Nagy, KFKI Budapešť).

Správu vypracoval: prof. Ing. Marcel Miglierini, DrSc.
Dátum: 2.12.2010
Správu schválil: prof. Ing. Vladimír Nečas, PhD.
 
Poznámka:
Správu zo ZPC je potrebné vypracovať do 10 dní od jej ukončenia a predložiť na Sekciu medzinárodnej spolupráce